7-Eleven เมื่อก่อนเป็น ร้านขายน้ำแข็ง
ใครจะไปคิดว่า จุดกำเนิดของ 7-Eleven เคยเป็นร้านขายน้ำแข็งมาก่อน แล้วตอนนี้ 7-Eleven ทั่วโลกใหญ่แค่ไหน?
23 ต.ค. 2560

7-Eleven เมื่อก่อนเป็น ร้านขายน้ำแข็ง / โดย ลงทุนแมน
ใครจะไปคิดว่า
จุดกำเนิดของ 7-Eleven
เคยเป็นร้านขายน้ำแข็งมาก่อน
แล้วตอนนี้ 7-Eleven ทั่วโลกใหญ่แค่ไหน?
ในปี 1927 เมื่อบริษัท Southland Ice ที่ดำเนินกิจการผลิตและขายน้ำแข็งในเมือง Dallas ได้เล็งเห็นว่าลูกค้าต้องใช้เวลาในการเดินทางค่อนข้างมาก ในการซื้อสิ่งของบางอย่างทุกวัน พวกเขาจึงได้เริ่มนำ ไข่ไก่ นม ขนมปัง และสินค้าอุปโภคบริโภคต่างๆ มาขายในร้านของตัวเอง จนภายหลังได้เปลี่ยนชื่อร้านเป็น Tote’m Store
ในช่วงแรกร้านเปิดให้บริการตั้งแต่เวลา 7.00 AM ถึง 11.00 PM ซึ่งเป็นช่วงเวลาทำการที่แปลกใหม่ในตอนนั้น ต่อมาเมื่อปี 1946 จึงได้เปลี่ยนชื่อร้านตามเอกลักษณ์เป็น 7-Eleven นั่นเอง
จนกระทั่งปี 1963 บริษัทได้ทดลองเปิดให้บริการ 24 ชม. ซึ่งเป็นที่พอใจของลูกค้ามาก จึงได้เริ่มปรับใช้นโยบายนี้เป็นต้นมา
ในช่วงปี 1980-90 บริษัทต้องประสบปัญหาทางการเงิน มีภาระหนี้สิน จะล้มละลาย จนถูกเทคโอเวอร์ในปี 1991 โดย Ito-Yokoda (บริษัทญี่ปุ่นที่ทำธุรกิจร้านค้าปลีก) และ 7-Eleven Japan สุดท้ายในปี 2005 Ito-Yokado ได้ตั้งบริษัท Seven & I Holdings ขึ้น และ 7-Eleven ได้กลายเป็นบริษัทลูกนับแต่นั้นเป็นต้นมา
ปัจจุบัน 7-Eleven ที่ญี่ปุ่นมีบริการอะไรที่ล้ำหน้าคนอื่นบ้าง?
- Brand อาหาร เครื่องดื่ม และสินค้า 7&I ที่มีหลายระดับ คือ Premium ที่คุณภาพเทียบเท่ากับรายอื่น และ Gold ที่คุณภาพเหนือกว่ารายอื่น แต่ทั้งสองระดับ อยู่ในราคาที่ลูกค้าสามารถซื้อได้
- 7-Eleven Meal Service โดยลูกค้าสามารถสั่งอาหารทางโทรศัพท์หรือออนไลน์ แล้วสาขาที่อยู่ใกล้ๆจะจัดส่งให้
- เครื่องถ่ายเอกสาร ที่สามารถใช้ Copy แล้ว ยังสามารถ Print จาก SD Card จากมือถือ หรือ จากไฟล์ที่อยู่ใน Account ออนไลน์ก็ได้ นอกจากนี้ยังมีการเชื่อมข้อมูลกับรัฐบาล สามารถขอ Print เอกสารราชการ เช่น ทะเบียนบ้าน ตอนไหนก็ได้แม้เราจะลืมหยิบมาก็ตาม
- Seven Bank เป็นบริการตู้ ATM ฝากและถอนเงิน รวมทั้งมีบริการให้สินเชื่อรายย่อยด้วย
- บริการอื่นๆที่น่าสนใจ เช่น บริการ Wi-Fi ฟรี, บริการห้องน้ำ ที่สะอาด และทันสมัยสไตล์ญี่ปุ่น, บริการส่งซักรีด, บริการรับส่งพัสดุ บริการซื้อและชำระค่าตั๋วต่างๆ
ปัจจุบัน 7-Eleven ใหญ่แค่ไหน?
ล่าสุด ณ มิ.ย. 2560 7-Eleven มีทั้งหมด 62,935 สาขาทั่วโลก โดยประเทศที่มีสาขามากที่สุดคือ 1. ญี่ปุ่น 19,588 สาขา 2. ไทย 10,007 สาขา 3. เกาหลีใต้ 8,943 สาขา 4. อเมริกา 8,454 สาขา 5. ไต้หวัน 5,161 สาขา
เมื่อเทียบกับผู้เล่นรายอื่น 7-Eleven ถือเป็นร้านสะดวกซื้อที่มีสาขามากที่สุดในโลก โดย Family Mart มี 24,556 สาขา Tesco มี 6,553 สาขา ทั่วโลก
มีการประมาณการว่า 7-Eleven มีลูกค้าเข้าออกร้านกว่า 61 ล้านคนต่อวัน เกือบเท่ากับจำนวนประชากรของไทยทั้งประเทศ
ปี 2016 บริษัท Seven & I ซึ่งนับเฉพาะกิจการในญี่ปุ่น มีรายได้ราว $54,000 ล้าน มีกำไร $850 ล้าน โดยขนาดของรายได้ใหญ่เป็นอันดับที่ 167 ของโลก
แต่ถ้าหากนับรวมยอดขายของทุกสาขาทั่วโลก รายได้ของทั้งกรุ๊ปจะอยู่ที่ $95,000 ล้าน จะใหญ่เป็นอันดับ 58 ชองโลก ซึ่งสูงกว่ายอดขายของบริษัทชื่อดังมากมาย เช่น Boeing ($94,500 ล้าน) Bank of America ($93,500 ล้าน) Nestle ($90,000 ล้าน) Microsoft ($85,000 ล้าน) IBM ($80,000 ล้าน) เป็นต้น
ส่วนหุ้นของบริษัท Seven & I ซื้อขายที่ประเทศญี่ปุ่น เทรดที่ประมาณ 1,300 บาทต่อหุ้น (เคยสูงสุดแตะ 1,700 บาทเมื่อปี 2015) ปัจจุบันมี Market Cap ราว 1.1 ล้านล้านบาท หรือใกล้เคียงกับ PTT ซึ่งเป็นบริษัทที่ใหญ่ที่สุดในตลาดหุ้นไทย
7-Eleven ในไทย
อย่างที่ทุกคนทราบ บริษัท CPALL ในเครือ CP เป็นผู้บริหาร Franchise 7-Eleven ในไทย ซึ่งเปิดให้บริการสาขาแรกเมื่อปี 1989 ที่ถนนพัฒน์พงศ์
ประเทศไทยมีสาขาเยอะเป็นอันดับ 2 ของโลก โดยปี 2016 CPALL มีรายได้ 451,939 ล้านบาท กำไร 16,677 ล้านบาท โดยรายได้จาก 7-Eleven คิดเป็น 57% และจาก Makro คิดเป็น 36% (ซื้อกิจการเมื่อปี 2013)
ที่น่าสนใจคือ ปัจจุบันหุ้น CPALL อยู่ในช่วง All time High เทรดที่ 70 บาท Market Cap ราว 630,000 ล้านบาท ใหญ่เป็นอันดับ 3 ของตลาด เป็นรองแค่บริษัทรัฐวิสาหกิ เช่น PTT และ AOT..
เมื่อมาคิดดูแล้ว การที่จะเป็นบริษัทใหญ่อันดับต้นๆของประเทศ บริษัทนั้น จะมีเหมือนกันคือ มีอำนาจต่อรองสูงมาก และ ทุกๆคนในประเทศไม่มีทางเลือก ต้องใช้สินค้าหรือบริการของบริษัทนั้น
สรุป ถ้าเราฝันอยากจะมีธุรกิจที่ใหญ่โต คำถามแรกที่คงต้องถามให้กับตัวเองก็คือ สินค้าเราจะจำเป็นสำหรับทุกคนได้อย่างไร?..
----------------------
<ad> ปวดหัวกับเรื่องบัญชี? ใครมีกิจการเป็นของตัวเอง แต่วุ่นวายกับเอกสาร invoice ภาษี.. ปัญหานี้จะหมดไปด้วยระบบ E-tax invoice ของ 
 ปรึกษาฟรีที่ 
----------------------
Source